**Şi dacă**

*Lavinia E. Niculicea*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Şi dacă lacrimi nu mai seacă,

Durerea nu mai vrea să treacă

E ca iubirea-n timp să-ţi spună:

Eşti fericirea mea nebună.

Şi dacă vântul c-un dor mă îmbie

Plecat hai-hui de sub robie,

E că în mine cresc şi flori

Să le culegi pe toate-n zori.

Şi dacă luna pe furiş priveşte

A inimii nespusă poveste...

E semn că ar trebui să numeri

Atingerile stelelor pe umeri.

Şi dacă nu te mai pot uita

Şi arde-n mine foc de stea

E ca iubirea mea să-ţi scrie:

Sunt înger, vis şi veşnicie...